‘SAL word nie drie aparte sake-eenhede’(Argieffoto) SAL moes Maandag wal gooi nadat ŉ aankondiging dat die lugredery in drie bedryfseenhede verdeel gaan word by talle kritiek uitgelok het. Dit het gekom nadat Vuyani Jarana, uitvoerende hoof van SAL, tydens ŉ inligtingsessie aan aandeelhouers gesê het SAL sal in drie dele opgebreek word, naamlik binnelandse, streek- en internasionale lugdienste. Die vervoerwerkersvakbond Satawu het sy skok oor dié aankondiging uitgespreek. Tlali Tlali, woordvoerder van SAL, sê egter die lugdiens gaan beslis nié in drie afsonderlike sake-eenhede opgedeel word nie en sê Jarana se uitsprake is verkeerd verstaan. “’n Deel van die boodskap het as’t ware verlore gegaan. Dit gaan in effek oor die evolusie van ons bedryfsmodel,” het Tlali aan EWN gesê. Hy sê Jarana het bloot bedoel daar sal ŉ interne herkonfigurasie van hulpbronne wees wat ten doel het om doeltreffendheid en aanspreeklikheid mee te bring en weg te doen met die idee dat SAL ŉ maatskappy is wat teen ŉ verlies bedryf word sonder enige gesaghebbende bestuur. SAL het die afgelope jaar aansienlike finansiële steun van die regering gekry om te voorkom dat hy agterstallig raak met sy skuldterugbetalings. Tydens die mediumtermynbegrotingsrede in Oktober is daar ŉ reddingsboei van R5 miljard aan die redery toegestaan, maar SAL erken hy kort R21 miljard net om die boeke teen 2021 te laat klop. Die lugredery het in 2011 laas enige wins getoon.